  Виталий Пронин Тужгес тросэзлэн туала куронъёслы тупамон, куноослы возьматыны ярамон каремзы потэ Шор площадез, Кызьпу арамез, азинтоно вылэм, пе, Иж тыметлэсь ярдуръёссэс шулдыртонэз.Кыӵе луыны кулэ Ижкар? Мар лэсьто шоркарамы улӥсьёслэсь улон-вылонзэс ӟечгес карон понна?Таӵе юанъёсын волонтёръёс туннэ нуналысен потӥзы Ижысь куд-ог вуз карон центръёсы. Отын соос арня пала ӝытлы быдэ ужалозы.«Сигма» центрын калыклэн мылкыдыныз туннэ тодматскизы Елена но Марина Туроваос. Волонтёръёс верамъя, капчиен вазисько мӧйыос но, егитъёс но. Тужгес тросэзлэн туала куронъёслы тупамон, куноослы возьматыны ярамон каремзы потэ Шор площадез, Кызьпу арамез, азинтоно вылэм, пе, Иж тыметлэсь ярдуръёссэс шулдыртонэз. Эшшо Ижын уг тырмо ӟусъёс, жаг куян интыос.-Зэмзэ верано ке, мултэс ӧй луысалзы сьӧросъёс но, - вераз трос нылпиё анай. – Уката но - Киров нимо паркын. Отчы ми семьяенымы котькуд шутэтскон нуналъёсы сямен куасэн нискыланы ветлӥськом. Ватонэз ӧвӧл, куд-ог дыръя шуге-леке но вуылӥськом.Мӧйыос ӵемысь малпасько ганяк кариськон сярысь. Кылсярысь, сюресъёсты выжон куд-ог интыос юнме азе чакламын, пе, нош кытӥ каньылгес выжыны луысал - уг яра.- Кемалась утялтӥськоно ни главпочтамт котырын, - ӝот-ӝот вераз одӥгез песянай. - Отын сыӵе вашкала писпу будэ, соин сэрен почта бӧрысь часъёсты но адӟыны уг луы…Нош егитъёслы нырысетӥ интыын чеберлык. Асьмелы, пе, адӟем кароно, кылсярысь, Санкт-Петербурглэсь. Шуо: отын сомында чебересь пичи паркъёс, шутэтскон интыос. Нош асьмелэн туж пичи кесэгъёсы но улон юртъёс пуктыны туртто. Вож писпуос кылемын ик на Ленин ёросын, Октябрь ёросын вань Ялан ӝуась тыл котырысь сквер, мукет ёросъёсын – ӧвӧл.Егитъёслэн малпамзыя ик, Москва Ижлы адӟем карымон луыны быгатэ спортъя площадкаосыныз. Россилэн шоркараз соос котькуд вамышлы сямен - вань мылкыд карисьёс отын ёзвиоссэс кыдатыны быгато.- Ижын но спортъя комплексъёс ӧжыт ӧвӧл, - шуизы кык егит нылашъёс-эшъёс. – Но тросаз отчы коньдонтэк уд пыры – таӵе луонлыкез ваньмызлэн ӧвӧл…Юалляськонъёслэн нырысетӥ нуналаз ик валаськиз ни: калыклы уг тырмо на нылпиослы шудон площадкаос, азинтоно великен ворттылон сюресъёсты лэсьтонэз… Иж город Думалэн Тӧроез Олег Гарин малпамъя, арня ӵоже эшшо трос мылкыдъёс чузъяськыны быгатозы на. Соос одно лыдэ басьтэмын луозы. Нош улонэ нырысь ик пыӵатӥськозы со ӵектонъёс, кудъёсыз понна калык уката трос куара сётоз.- Иж город администрацилэн сайтаз та выллем юалляськон кылем арын сӥзьыл ортчытӥм ни, - вераз кивалтӥсь. - Отчы али тужгес трос куара бичам 15 ӵектонъёс шедемын. Но таосыз юалляськонъёс бере соос уката трос луыны быгатозы.Элина Кумачёва  